Die nuwe Suid-Afrika: Wrede moord ruk inwoners
Mnr. Willie Klopper is aan dié motor vasgemaak voordat brandstof oor hom uitgegooi en hy aan die brand gesteek is. Foto: Alta Snyman
Feb 27 2009 09:37:42:807PM - (SA)
Rustenburg. – "Help my, asseblief! Help my!"
So het 'n man wanhopig geroep nadat rowers hom in sy garage aan sy motor se kantspieëltjie vasgemaak en aan die brand gesteek het.
Mnr. Willie Klopper (51) se gille omstreeks 01:00 gister het inwoners van die meenthuiskompleks waar hy gewoon het, uit hul slaap geruk.
Klopper het alleen in sy meenthuis geslaap toe hy oorval is. Nadat sy aanvallers hom vasgemaak het, het hulle brandstof oor hom uitgegooi en hom aan die brand gesteek.
Hy het hom losgeruk en deur die meenthuis na buite gevlug en in die toegangspad inmekaargesak.
Mev. Lizzelle Meyer, 'n buurvrou, was eerste by hom. "Toe ons die gille hoor, het ons deur die venster gesien iemand sit buite plat in die pad. Hy het al gelê toe ons daar kom.
"Hy het verskriklik gebrand. Hy het vir water gevra, maar toe ons vir hom wou gee, kon hy nie die glas vat nie. Die vel van sy voorarms het van sy vingerpunte afgehang.
"Terwyl hy nog by sy bewussyn was, het hy gesê twee groot mans het ingebreek en hom aan die brand gesteek."
Volgens mev. Theonilde de Klerk, nog 'n buurvrou, was Klopper kaal toe hulle hom gekry het. Dit is onseker of hy so geslaap het en of hy sy klere afgeruk het toe hy aan die brand gesteek is.
"Ons het nat lakens oor die oom gegooi sodat hy nie so kaal lê voor al die mense wat kom kyk het nie," het De Klerk gesê.
Die motor het nog gebrand en die brandweer en die ambulans is ontbied. Knalle was deurentyd hoorbaar soos goed in die garage ontplof het.
Klopper is na die Ferncrest-hospitaal in Rustenburg geneem en van daar per helikopter na die Milpark-hospitaal in Johannesburg. Hy is gister omstreeks 18:30 in dié hospitaal se trauma-waakeenheid dood weens 100%-brandwonde, berig Magdel Fourie.
Klopper se meenthuis is in die agterste hoek van die kompleks en grens aan die muur. Die aanvallers het hier toegang tot sy erf verkry, die spaarkamer se diefwering geknip en só die huis binnegekom.
Volgens kapt. Elsabe Augoustides, polisiewoordvoerder, word net Klopper se beursie en selfoon vermis.
Die brandreuk het gister nog in die omgewing gehang. Die uitgebrande motor was nog in die garage.
Beeld het van ander inwoners in die kompleks verneem dat Klopper baie stil was en nie veel besoekers ontvang het nie. Hy en sy vrou (naam onbekend) was glo besig om te skei. Sover bekend het hy 'n seun en 'n dogter. Hy het by 'n mynkontrakteursmaatskappy gewerk.